《入门复出门三十六韵》
清代·姚燮

入门复出门，觱发苦长迈。譬如饥巢乌，安能避矰铩？

谁云好肉肌，坐之一身疥。措大禀贱资，天池未经汰。

昏风搜冻潮，低氛冰尘壒。穷年无悦声，万悲与硠磕。

萧寥空壤中，旷闻大块噫。况我离穷檐，百步即荒外。

洌凛相捩摩，曾不爪趾害。敝裘聊致暄，肌肤夙叨爱。

趋送劳友朋，视帆到江濑。江气𧹬无青，群峦闭愁黛。

抽缆弗少缓，怨尔津鼓擂。涕泗积袖痕，辛酸日愁晒。

寸腑寡所监，虚此年岁代。难于憔悴因，略求颜色耐。

去夕茅堂深，别酒眷迟娧。惨视家人容，已如梦相对。

拒彼霜雪欺，徒壁亦资赖。壁影瘦我衣，兀兀眼前在。

恃我酒骨坚，深更拄严籁。极早明夏初，得此欢聚再。

墙根新种榆，青当过檐逮。弱妇持怆心，敛襟短篝背。

讵能迟回留，而须手搴带。吾郡连粤闽，西夷近侵界。

信无不测虞，犯我蛟虎隘。奈闻中路艰，川梁入凌厉。

往往胠箧流，布刃扰商侩。吾装馀破书，不及升斗稗。

既恐芒刺投，奚忘履霜戒？今朝行脱然，谁复制烦痗？

目避枯柳梢，畏视海云䨴。局蹐托乾坤，升沈付蓍蔡。

苍茫馀孑形，高城阻丛荟。且抒击楫歌，一试破浪快。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。